《杨柳词》
明代·皇甫冲

上林新柳弄新晖，柳上春来春又归。
江南此日絮应尽，北地今来花未飞。
一自离家五经月，梦里垂杨别时折。
春归不逐梁间燕，春去其如花上渼。
人道京华别样春，我独逢春愁杀人。
阳和偏到宇文树，风力长吹庾亮尘。
尘飞莽莽蔽白日，禁柳宫花自颜色。
何事当年抚树人，今日还来泪沾臆。
臆泪沾衣不得干，人生何似客中难。
年华易逐东流去，白发羞将镜里看。
眼看白发何能改，故园杨柳应犹在。
婀娜长条拂地垂，莫使春光不相待。

作者简介：（1490—1558）明苏州府长洲人，字子浚。皇甫录长子。嘉靖七年举人。屡应会试不第。博览群籍，善骑射，好谈兵。有《己庚小志》、《几策》、《兵统》、《枕戈杂言》、《三峡山水记》、《子浚全集》。